Barsilslógin broytt 1. januar 2016 Barsilslógin varð broytt 1. januar 2016, og eru vikurnar lýstar niðanfyri eftir nýggju lógini. Gamla lógin var galdandi til og við 31. desember 2015. Eftir gomlu lógini kundi pápin lata 2 vikur av farloyvinum til mammuna, og varð áheitan um hetta barsilsskipanini í hendi innan 1. januar 2016, eigur mamman framhaldandi tær 2 vikurnar. Eftir barnsburð Tú hevur rætt til barsilspening í upp til 4 vikur innan fyrstu 44 vikurnar eftir barnsburð. Tó kann tíðarskeiðið ikki vera minni enn ein vika. Seinastu vikurnar frá viku 14 eftir barnsburð, kunnu nýtast bæði av tær og mammuni, tó bert av einum av foreldrunum í senn. T. v. s. at um tú fert í farloyvi seinastu 26 vikurnar, so kann mamman ikki samstundis vera heima við barsilspeningi ella við løn frá arbeiðsgevara. Tó kann hon vera heima í feriu við løn. Ert tú einligur, hevur tú rætt til barsilstíðarskeiðið, ið er avsett til mammuna. T. v. s. at einlig hava rætt til barsilspening upp til 44 vikur eftir føðing. Vikurnar skula takast innan 52 vikur eftir føðing. Eftir hesar vikur, hava foreldur ein lógartryggjaðan rætt til at vera heima hjá barninum í 52 vikur eftir barnsburð. Tó rindar Barsilsskipanin ikki barsilspening eftir viku 44/48/52 eftir føðing. Um mamman doyr ella er álvarsliga sjúk Um mamman doyr, ella læknaváttan staðfestir, at mamman vegna álvarsliga sjúku ikki er før fyri at taka sær av barninum, hevur tú rætt til barsilspening tær 14 vikurnar eftir barnsburð, ið eru avsettar til mammuna. Treytin fyri, at faðir at barni kann fáa barsilspening í hesum tíðarskeiðnum er, at mamman ikki nýtir rætt sín at fáa barsilspening frá Barsilsskipanini. Um barnið doyr Um barnið doyr ella er deyðføtt, hevur tú somu rættindi sum um barnið var á lívið. Tó kunnu vikurnar frá 14. viku eftir barnsburð bert nýtast av mammuni. Læknin skal í tílíkum førum vátta, at talan er um ein barnsburð. Ættleiðing Foreldur, ið ættleiða, hava rætt til barsilspening í tilsamans 48 vikur eftir móttøku. Av teimum 48 kunnu foreldrini fáa barsilspening samstundis í 4 vikur. Tó kann tað foreldrið, ið ikki fær barsilspening, vera heima í feriu við løn. Eisini hava foreldur, ið ættleiða, rætt til barsilspening samstundis í upp til 4 vikur áðrenn móttøku. Treytin fyri barsilspening hettar tíðarskeið er, at viðkomandi er staddur uttanlands eftir barninum Eftir hesar vikur, hava foreldur ein lógartryggjaðan rætt til at vera heima hjá barninum í 56 vikur eftir barnsburð. Tó rindar Barsilsskipanin ikki barsilspening eftir viku 48 eftir móttøku.